ELEKTRON TIJORAT TO‘G‘RISIDA

Ushbu Qonunning maqsadi elektron tijorat sohasidagi munosabatlarni tartibga solishdan iborat.
 Elektron tijorat to‘g‘risidagi qonun hujjatlari ushbu Qonun va boshqa qonun hujjatlaridan iboratdir. 
 Agar O‘zbekiston Respublikasining xalqaro shartnomasida O‘zbekiston Respublikasining elektron tijorat to‘g‘risidagi qonun hujjatlarida nazarda tutilganidan boshqacha qoidalar belgilangan bo‘lsa, xalqaro shartnoma qoidalari qo‘llaniladi. 
 Axborot tizimlaridan foydalangan holda amalga oshiriladigan, tovarlarni sotish, ishlarni bajarish va xizmatlar ko‘rsatishga doir tadbirkorlik faoliyati elektron tijoratdir. 
 Elektron tijoratni amalga oshiruvchi yuridik va jismoniy shaxslar, shuningdek tegishli tovarlarning (ishlarning, xizmatlarning) xaridorlari bo‘lgan yuridik va jismoniy shaxslar elektron tijorat ishtirokchilaridir.
 Elektron tijoratda axborot vositachilari ham ishtirok etishlari mumkin. Elektron hujjat aylanishi bilan bog‘liq xizmatlar ko‘rsatuvchi yuridik va jismoniy shaxslar axborot vositachilaridir.
 Elektron tijorat ishtirokchilari ushbu Qonunda, boshqa qonun hujjatlarida, shuningdek tuzgan shartnomalarida nazarda tutilgan huquqlardan foydalanadilar va majburiyatlarni bajaradilar.
 Elektron tijoratda ishtirok etish, agar qonun hujjatlarida boshqacha qoida belgilanmagan bo‘lsa, uning ishtirokchilariga nisbatan axborot tizimlaridan foydalanmasdan amalga oshirilayotgan tadbirkorlik faoliyatiga nisbatan qo‘shimcha talablar yoki cheklashlar belgilanishi uchun asos bo‘la olmaydi. 
 Elektron tijoratni amalga oshiruvchi yuridik yoki jismoniy shaxs tovarlar (ishlar, xizmatlar) xaridoriga: 
 yuridik shaxsning tashkiliy-huquqiy shakli ko‘rsatilgan holdagi to‘liq nomini yoki jismoniy shaxsning familiyasi, ismi va otasining ismini;
 pochta va elektron manzilini hamda o‘zining davlat ro‘yxatidan o‘tkazilganligi to‘g‘risida ma’lumotlarni;
 qonun hujjatlarida nazarda tutilgan hollarda litsenziyasi borligi to‘g‘risidagi ma’lumotlarni o‘z ichiga olgan axborotni taqdim etishi yoxud uning bunday axborotdan foydalanish erkinligini ta’minlashi shart.
 Qonun hujjatlarida elektron tijoratni amalga oshiruvchi yuridik yoki jismoniy shaxs to‘g‘risidagi axborotga nisbatan boshqa talablar ham belgilanishi mumkin.
 Axborot vositachilarining xizmatlari shartnoma asosida ko‘rsatiladi.
 Axborot vositachilari, agar elektron tijorat ishtirokchilari bilan tuzilgan shartnomalarning shartlarida boshqacha qoida nazarda tutilmagan bo‘lsa, elektron hujjatlarning mazmunini yoki ulardan foydalanish tartibini o‘zgartirishga haqli emas. 
 Elektron tijoratdagi shartnoma shartlari qonun hujjatlarining talablariga muvofiq bo‘lishi kerak.
 Elektron tijoratdagi shartnoma unga hamma erkin foydalanishi mumkin bo‘lgan axborot resursida joylashtirilgan elektron hujjatga havola qilish yo‘li bilan kiritiladigan alohida shartlarni o‘z ichiga olishi mumkin. Bu holda elektron hujjatni joylashtirgan elektron tijorat ishtirokchisi qonun hujjatlarida yoki shartnomada belgilangan muddat mobaynida undan erkin foydalanish imkoniyatini ta’minlashi, bu muddat o‘tgandan keyin esa ushbu elektron hujjatning qonun hujjatlarida nazarda tutilgan tartibda saqlanishini ta’minlashi shart. 
 Elektron tijoratda shartnoma quyidagilar vositasida tuzilishi mumkin:
 elektron hujjatlarni ayirboshlash;
 elektron hujjat ko‘rinishida bo‘lmagan, qabul qilib olingan oferta (shartnoma tuzish taklifi) qabul qilinganligi to‘g‘risidagi elektron hujjatni jo‘natish;
 elektron hujjat ko‘rinishida bo‘lgan, qabul qilib olingan ofertadagi shartnoma shartlarini bajarish bo‘yicha harakatlarni amalga oshirish. 
 Elektron tijoratda shartnoma akseptni (taklif qabul qilinishini) o‘z ichiga olgan elektron hujjat elektron tijoratni amalga oshiruvchi yuridik yoki jismoniy shaxs tomonidan qabul qilib olingan paytda yoxud ofertani o‘z ichiga olgan elektron hujjatda aksept uchun nazarda tutilgan harakatlar tovarlar (ishlar, xizmatlar) xaridori tomonidan amalga oshirilgan paytda tuzilgan deb e’tirof etiladi. 
 Ofertani o‘z ichiga olgan elektron hujjat olinganligini oferta shartlariga rozilikni ko‘rsatmasdan tasdiqlash, xuddi shuningdek tovarlar (ishlar, xizmatlar) xaridorining harakatsizligi, agar qonun hujjatlarida boshqacha qoida belgilanmagan bo‘lsa, aksept hisoblanmaydi. 
 Agar qonun hujjatlarida shartnoma bo‘yicha tarafning boshqa tarafga shartnomani tuzish yoki ijro etish bilan bog‘liq hujjatni taqdim etish majburiyati nazarda tutilgan bo‘lsa, ko‘rsatilgan majburiyatni bajarish shartnomani tuzish usulidan qat’i nazar amalga oshiriladi. 
 Elektron tijoratda shartnoma, agar qonun hujjatlarida boshqacha qoida nazarda tutilmagan bo‘lsa, faqat elektron hujjatlardan foydalanilgan holda tuzilganligiga asoslanib haqiqiy emas deb topilishi mumkin emas. 
 Elektron tijoratda ofertaga taklif etish, shu jumladan taklif qilinayotgan tovarlar (ishlar, xizmatlar) to‘g‘risidagi reklama yoki boshqa ma’lumotlar maxsus bilimga ega bo‘lmagan qabul qilib oluvchiga qabul qilib olingan axborotning elektron tijoratga taalluqliligini aniq belgilash va oferta jo‘natuvchining huquqiy holati, uning tovarlari (ishlari, xizmatlari), bu tovarlarning (ishlarning, xizmatlarning) narxlari va ularni olish shartlari haqida to‘g‘ri tasavvur hosil qilish imkoniyatini beradigan shaklda taqdim etilishi kerak. 
 Elektron tijoratda shartnoma tuzish maqsadida yo‘llanadigan oferta, shu jumladan nomuayyan shaxslar doirasiga yo‘llanadigan oferta:
 elektron hujjatlardan foydalangan holda shartnoma tuzish tartibini;
 shartnoma shartlarini kelishib olish chog‘ida o‘zgartishlar kiritish imkoniyati va tartibini;
 akseptni elektron hujjat vositasida yuborish va chaqirib olish tartibini;
 hamma erkin foydalanishi mumkin bo‘lgan axborot resursida joylashtirilgan elektron hujjatga havola qilish yo‘li bilan shartnomaga kiritiladigan shartlarga taalluqli qaydlarni o‘z ichiga olgan bo‘lishi kerak. 
 Elektron hujjatlardan bitim tuzilganligining dalili sifatida foydalanish mumkin.
 Elektron tijorat sohasidagi nizolar qonun hujjatlarida belgilangan tartibda hal etiladi. 
 Elektron tijorat to‘g‘risidagi qonun hujjatlarini buzganlikda aybdor shaxslar belgilangan tartibda javobgar bo‘ladilar.